
DIENOS PRIEŽIŪROS ORGANIZAVIMO ŠAKIŲ RAJONO SAVIVALDYBĖS
NUMATYTOSE MOKYKLOSE, PASKELBUS MOBILIZACIJĄ, TVARKOS APRAŠAS

I SKYRIUS
BENDROSIOS NUOSTATOS

1. Dienos priežiūros organizavimo Šakių rajono savivaldybės (toliau – Savivaldybės) numatytose mokyklose, paskelbus mobilizaciją, tvarkos aprašas (toliau – Aprašas) nustato į civilinio mobilizacinio personalo rezervą (toliau – CMPR) įrašytų asmenų, turinčių vaikų (įvaikių, globotinių (rūpintinių)) iki 14 metų (dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių – iki 21 metų), kurie mokosi pagal ikimokyklinio, priešmokyklinio, pradinio ir pagrindinio ugdymo programas (toliau – vaikai), dienos priežiūrą, įskaitant maitinimą ir visuomenės sveikatos priežiūros paslaugas. Vaikų dienos priežiūra organizuojama Savivaldybės numatytose mokyklose įsteigtuose dienos priežiūros (toliau – DP) centruose, kai, Lietuvos Respublikos Seimo nutarimu arba Lietuvos Respublikos Prezidento dekretu paskelbus (dalinę arba visuotinę) mobilizaciją, būtina ginti Tėvynę arba vykdyti Lietuvos tarptautinius įsipareigojimus, kai mobilizacijos sistemos subjektai pagal kompetenciją ir poreikį privalės vykdyti mobilizacijos planus ir pagal Lietuvos Respublikos mobilizacijos ir priimančiosios šalies paramos įstatyme numatytus veiksmus.
2. DP centre pagal pateiktus prašymus teikiamos nemokamos paslaugos į CMPR įrašytų asmenų vaikams, jei dėl objektyvių priežasčių tėvai (globėjai, rūpintojai) negali to užtikrinti patys. DP paslaugas gali teikti Savivaldybės nustatytose mokyklose dirbantys pedagoginiai darbuotojai, pagalbos mokiniui specialistai, savanoriai, socialiniai darbuotojai, visuomenės sveikatos priežiūros specialistai ir Lietuvos Respublikos švietimo įstatyme nustatyti paslaugų teikėjai ir specialistai.

II SKYRIUS
DIENOS PRIEŽIŪROS ORGANIZAVIMO TIKSLAS IR VEIKLA

3. DP organizavimo tikslas – į CMPR įrašytų asmenų vaikų saugios aplinkos ir dienos priežiūros, įskaitant maitinimą ir visuomenės sveikatos priežiūrą, užtikrinimas.
4. DP uždaviniai:
4.1. užtikrinti dienos priežiūrą, organizuoti neformaliojo švietimo veiklas ir pedagoginių darbuotojų konsultacijas;
4.2. organizuoti vaikų maitinimo ir visuomenės sveikatos priežiūros paslaugas DP centrų veiklos metu.
5. Savivaldybės administracijos direktorius, už mobilizaciją atsakingo asmens teikimu, paskiria DP centrus, atsakingus asmenis už paslaugų teikimą, nustato DP centro darbo laiką.
6. DP centras steigiamas pagal mokinių, kurių tėvai (globėjai, rūpintojai) įtraukti į CMPR, skaičių, bet ne mažiau kaip vienoje numatytoje savivaldybės mokykloje (toliau – Mokykla), kuri yra paskirta kaip priedanga ir gali organizuoti mokinių pavėžėjimo paslaugas.
7. Mokyklos turi būti nustatytos iš anksto, tačiau konkreti informacija (mokyklos adresas, kontaktiniai duomenys) tėvams (globėjams, rūpintojams) teikiama tik paskelbus (dalinę ar visuotinę) mobilizaciją. Savivaldybės administracijos direktoriaus įsakymu paskirti atsakingi asmenys informuoja tėvus, kuriai Mokyklai teikti prašymus dėl vaikų priežiūros.
8. Nustatytose Mokyklose, kuriose steigiami DP centrai, sudaromos DP centro veiklą koordinuojančios darbo grupės: įstaigos vadovas, direktoriaus pavaduotojas ugdymui, direktoriaus pavaduotojas ūkio reikalams, visuomenės sveikatos priežiūros specialistas. Esant poreikiui, į darbo grupę gali būti įtraukti ir kiti Mokyklos darbuotojai.
9. Esant poreikiui ir galimybėms, dalis DP centrų pradeda veikti iš karto, paskelbus (dalinę ar visuotinę) mobilizacinę padėtį ir į CMPR įrašytiems asmenims, turintiems vaikų, pradėjus vykdyti mobilizacines užduotis. DP centrai pradeda veikti ir vykdo vaikų priežiūros procesą, kol valstybėje nebus atšaukta mobilizacinė padėtis.
10. DP centrų darbo laiką nustato Savivaldybės administracijos direktorius, atsižvelgdamas į susidariusią padėtį ir esamą situaciją. DP centrų darbo laikas ir veiklos organizavimas gali būti pakeičiamas, nutraukiamas ar kitaip koreguojamas. DP centrų mokinių tėvai (globėjai, rūpintojai) turi teisę savo vaikams parinkti kitokią DP centro lankymo trukmę, neviršijant nustatyto DP centro veiklos darbo laiko.
11. Mokyklos direktoriaus įsakymu DP centre paskirti pamainomis dirba ne mažiau kaip 1 pedagoginis darbuotojas (mokytojas ir pagalbos mokiniui specialistas) ir 1 mokytojo padėjėjas, kurie:
11.1. teikia pagalbą vaikui ruošiant namų darbus, jeigu organizuojamas mokymas, teikia konsultacijas;
11.2. vykdo saugią vaikų priežiūrą DP centro veiklos darbo metu;
11.3. ieško efektyvių ugdymo organizavimo būdų, skatina gerosios patirties sklaidą, užtikrina kryptingą pažintinę, meninę, sportinę veiklą grupės Mokyklos patalpose ir už jos ribų;
11.4. informuoja tėvus (globėjus, rūpintojus) apie DP centro vaikų savijautą, sveikatą, elgesį, veiklą DP centro veikimo metu;
11.5. bendradarbiauja su pagalbos mokiniui specialistais, socialiniais partneriais, tėvais (globėjais, rūpintojais);
11.6. organizuoja kokybišką vaikų laisvalaikį;
11.7. vykdo kitas su DP centro veikla susijusias funkcijas;
11.8. vykdo DP centro lankomumo apskaitą.
12. DP centrų veikla grindžiama vaikų priežiūra saugioje aplinkoje, mokomąja, pažintine, kultūrine, menine, sportine, socialine veikla.
13. Didelių ir labai didelių specialiųjų ugdymosi poreikių turintiems vaikams DP centruose veikla organizuojama pagal Švietimo pagalbos tarnybos (toliau – ŠPT) rekomendacijas. Dėl rekomendacijų gavimo į ŠPT kreipiasi Mokyklos vaiko gerovės komisija.
14. Organizuojant DP centrų darbą, sudaromos sąlygos grupės vaikui pailsėti (pertraukos, žaidimai lauke ir kt.), suteikiant galimybę ramiai pabūti vienam, neformaliojo švietimo veiklų įvairovę, pritaikant mokyklos erdves skirtingo pobūdžio veikloms įgyvendinti, siekiant vaikų pažinimo, lavinimosi, saviraiškos poreikių tenkinimo, specifinių gebėjimų ir kompetencijų ugdymo.
15. Mokinių skaičius DP centruose nustatomas pagal higienos normose nustatytą vaikų skaičių. Jei vaikų, kuriems reikalinga priežiūra, skaičius viršija 30 asmenų, būtina numatyti steigti kitą DP centrą ir teikti pavėžėjimo paslaugas.
16. DP centro veikla finansuojama vadovaujantis Lietuvos Respublikos mobilizacijos ir priimančios šalies paramos įstatymo nustatyta tvarka.




III SKYRIUS
BAIGIAMOSIOS NUOSTATOS

17. Už DP centrų steigimą ir veiklos užtikrinimą atsakinga Savivaldybės administracija.

Nuorašas tikras
